En lidt overrasket og meget glad håndboldtræner bød lørdag indenfor i Gandruphallen, hvor ordene lød: - Hvor er I mange, og hvor er det dejligt at se jer. Velkommen til Lykkeliga i Gandrup. Malene Danielsen er initiativtager til det nye tilbud til unge med særlige udfordringer. Sammen med det landsdækkende fællesskab Lykkeliga, har hun startet et håndboldhold, hvor områdets udviklingshæmmede kan møde og være sammen med ligesindede: - Jeg har startet det her, fordi jeg synes, der manglede et tilbud til de her specielle unge mennesker, som også fortjener at være en del af et fællesskab og have det sjovt, forklarer hun. Lykkeliga er et landsdækkende tilbud som har hold overalt i Danmark, på Færøerne og i Grønland. I dagens anledning har det nystartede hold besøg af Lykkeliga-spillere fra det nærliggende Gistrup. Glemmer alt om diagnoser Blandt andet Mads Reintoft og Jacob Frank, der begge er meget begejstrede for at spille håndbold. - Jeg synes, det er fedt at spille håndbold sammen med mine kammerater. Det er sjovt at spille kampe, og så hygger vi os, lyder det fra Mads på snart 14 år. Det nye hold træner hver lørdag, og alle er velkomne til at være med. Man behøver ikke engang have en eller anden diagnose. - Når først spillerne går på banen, så glemmer de alt om diagnoser. Det gør de voksne også. Det handler om at have det sjovt og være sammen med ligesindede, forklarer træner og initiativtager Malene Danielsen, inden hun præsenterer sin assistenttræner Mette Ranum, der selv har Downs Syndrom. - Mette er rigtig god til at trøste, så hvis I har slået jer, så gå over til Mette. Så kan hun puste på det, forklarer træneren, og Mette Ranum giver hende ret. - Jeg er god til at passe på de andre. Det er mange år siden, jeg sidst har spillet håndbold, så jeg skal lige øve mig, men jeg har fire medaljer, slutter den stolte assistenttræner.

Opsummering:
Malene Danielsen startede holdet, fordi hun mente, at der manglede et tilbud til unge mennesker med udfordringer.